Hjónin David og Gail Wilson frá Ástralíu . Skjáskot / RÚV Áströlskum hjónum sem urðu viðskila við samferðafólk sitt í vélsleðafeðr á vegum ferðaþjónustunnar Mountaineers of Iceland í janúar 2017 voru dæmdar tæplega 700 þúsund krónur í bætur vegna verulegs gáleysis leiðsögumanna í ferðinni . Dómurinn var kveðinn upp í Héraðsdómi Reykjavíkur í dag . Daginn sem ferðin var farin hafði Veðurstofan gefið út stormviðvörun , en Mountaineers of Iceland ákváðu samt að fara í sleðaferðina . Í dóminum kemur fram að starfsmenn fyrirtækisins hafi meðal annars farið upp á jökulinn fyrir ferðina til að kanna aðstæður og þá hafi samkvæmt veðurspá átt að draga úr veðri þegar liði á daginn . Raunin varð hins vegar sú að þegar ferðin var hálfnuð þá skall veðrið á . 34 ferðamenn fóru í ferðina , þar af tvö börn , á 17 sleðum , auk fimm leiðsögumanna . Áströlsku hjónin voru þar á meðal , en þau voru öftust í röðinni . Þegar veðrið skall á drapst skyndilega á sleðanum þeirra og var enginn leiðsögumaður fyrir aftan þau . Hjónin enduðu með að grafa sig í snjóinn við sleðann , en í millitíðinni höfðu þau náð að koma sleðanum í gang og færðu þau hann þrátt fyrir fyrirmæli fyrir ferðina um að stoppa sleðann ef þau yrðu viðskila við hópinn . Fundust þau nokkru seinna af björgunarsveitarfólki sem hafði verið kallað út til leitar . Fram kemur í dóminum að leit hafi ekki hafist að fólkinu fyrr en einni og hálfri klukkustund eftir að síðast var vitað með vissu að þau væru í hópnum . Hafi leiðsögumennirnir ekki tekið eftir að fólkið vantaði í hópinn fyrr en komið var aftur niður í skála . Segir í dóminum að starfsmenn Mountaineers of Iceland hafi sýnt af sér gáleysi með „ ákvörðun sinni um að fara í umrædda vélsleðaferð með óreynda ferðamenn á hálendi Íslands 5. janúar 2017 . “ Þá teljist það verulegt gáleysi að hafa misst sjónar á fólkinu og ekki áttað sig á því að þau vantaði í hópinn fyrr en rúmlega hálfri annarri klukkustund síðar . Í ljósi reynslu leiðsögumannanna og að fyrirtækið hafi um árabil selt slíkar ferðir segir í dóminum að þeim hafi mátt vera „ fulljóst hvaða hætta stefnendum gat verið búin miðað við þær aðstæður sem uppi voru í málinu . Að mati dómsins var gáleysi þeirra að þessu leyti verulegt . “ Mountaineers of Iceland taldi að fólkið hefði ekki átt að keyra sleðann frá þeim stað þar sem það stoppaði sem hafi getað gert leit erfiðari . Dómurinn taldi hins vegar að ekki væri hægt að telja þeim til sakar að hafa keyrt sleðann áfram þegar liðið var á þriðju klukkustund frá því að þau urðu viðskila við hópinn . „ Telja verður að í ljósi þess að þau voru í óvæntum og erfiðum aðstæðum , auk þess sem tekið var að rökkva , verði þau ekki látin gjalda þess að sjálfsbjargarviðleitni þeirra hafi tekið völdin á þessum tímapunkti , “ segir í dóminum . Var fyrirtækið Skálpi ehf. , rekstarfélag Mountaineers of Iceland dæmt til að greiða hjónunum samtals um 700 þúsund í bætur vegna málsins og 1,3 milljónir í málskostnað .